b'\n_START_ARTICLE_\nLeon Mitkiewicz\n_START_SECTION_\nBiografija\n_START_PARAGRAPH_\n1915\xc2\xa0m. baig\xc4\x97 Balstog\xc4\x97s gimnazij\xc4\x85. Pirmojo pasaulinio karo metais pa\xc5\xa1auktas \xc4\xaf Rusijos imperijos kariuomen\xc4\x99, baig\xc4\x97 kavalerist\xc5\xb3 mokykl\xc4\x85. 1917\xc2\xa0m. lapkrit\xc4\xaf prad\xc4\x97jo tarnyb\xc4\x85 I-ajame Lenk\xc5\xb3 korpuse Rusijoje vadovaujamame gen. Juzefo Dovboro-Mu\xc5\xa1nickio (lenk. J\xc3\xb3zef Dowbor-Mu\xc5\x9bnicki). Lenkijos\xc2\xa0\xe2\x80\x93 soviet\xc5\xb3 karo metu buvo \xc5\xa1tabo karininkas._NEWLINE_1922\xc2\xa0m. gegu\xc5\xbe\xc4\x97s 3 d. gavo rotmistro laipsn\xc4\xaf. 1923\xc2\xa0m.\xc2\xa0\xe2\x80\x93 4-osios kavalerijos brigados \xc5\xa1tabo Suvalkuose vadas. V\xc4\x97liau tarnavo referentu Ypatingosios karo tarybos biure Var\xc5\xa1uvoje (lenk. Biuro \xc5\x9acis\xc5\x82ej Rady Wojennej). Nuo 1924\xc2\xa0m. lapkri\xc4\x8dio 3 d. iki 1925\xc2\xa0m. spalio 15 d. buvo Var\xc5\xa1uvos auk\xc5\xa1tosios karo mokyklos IV kvalifikacijos k\xc4\x97limo kurs\xc5\xb3 klausytojas. 1927\xc2\xa0m. baland\xc5\xbeio 12 d. paauk\xc5\xa1tintas \xc4\xaf majorus. Baig\xc4\x99s kursus ir gav\xc4\x99s generalinio \xc5\xa1tabo karininko diplom\xc4\x85 buvo perkeltas \xc4\xaf Centrin\xc4\x99 kavalerijos mokykl\xc4\x85 Grudziondze, kuri 1928\xc2\xa0m. bir\xc5\xbeelio 1 d. buvo performuota \xc4\xaf Kavalerijos mokym\xc5\xb3 centr\xc4\x85 (lenk. Centrum Wyszkolenia Kawalerii). V\xc4\x97liau L. Mitkievi\xc4\x8dius \xc4\x97m\xc4\x97 d\xc4\x97styti Var\xc5\xa1uvos auk\xc5\xa1tojoje karo mokykloje (lenk. Wy\xc5\xbcszej Szko\xc5\x82y Wojennej). 1930\xc2\xa0m. sausio 1 d. pakeltas \xc4\xaf papulkininkius. D\xc4\x97l puikios reputacijos 1932\xc2\xa0m. baland\xc5\xbeio 1 d. buvo paskirtas vadovauti 2-ajam kavalerijos pulkui (lenk. 2 Pu\xc5\x82k Szwole\xc5\xbcer\xc3\xb3w Rokitnia\xc5\x84skich) Starogard Gdanske. Pakeit\xc4\x97 lig tol vadovavus\xc4\xaf pulkinink\xc4\x85 Konstantin\xc4\x85 Druck\xc4\xaf-Lubeck\xc4\xaf (lenk. Konstantin Drucki-Lubecki)._NEWLINE_1935\xc2\xa0m. sausio 26 d. Lenkijos Respublikos prezidentas Ignotas Mo\xc5\xa1cickis suteik\xc4\x97 L. Mickievi\xc4\x8diui pulkininko laipsn\xc4\xaf. Kartu su juo pulkininko laipsn\xc4\xaf buvo gav\xc4\x99 tik du kavalerijos karininkai: Vitoldas Dzier\xc5\xbeykrajus-Moravskis (lenk. Witold Dzier\xc5\xbcykraj-Morawski) ir Edmundas Tarna\xc5\xa1ievi\xc4\x8dius-Heldutas (lenk. Edmund Tarnasiewicz-Heldut)._NEWLINE_1936\xc2\xa0m. paskirtas 1-uoju karininku kariuomen\xc4\x97s inspektoriaus divizijos generolo Leono Berbeckio (lenk. Leon Berbecki) \xc5\xa1tabe. 1938\xc2\xa0m. pavasar\xc4\xaf u\xc5\xbemezgus diplomatinius santykius su Lietuva buvo paskirtas karo attach\xc3\xa9 Kaune. Apie savo metus praleistus Lietuvoje L. Mickievi\xc4\x8dius paliko atsiminimus._NEWLINE_Prasid\xc4\x97jus Antrajam pasauliniam karui kuomet 1939\xc2\xa0m. rugs\xc4\x97jo 1 d. Lenkija buvo u\xc5\xbepulta Vokietijos, o \xc4\xaf rytines jos \xc5\xbeemes rugs\xc4\x97jo 17 d.\xc4\xafsiver\xc5\xbeus Soviet\xc5\xb3 S\xc4\x85jungai, kuri iki tol lenkams priklausius\xc4\xaf Vilniaus kra\xc5\xa1t\xc4\x85 spalio 10 d. sutartimi perdav\xc4\x97 Lietuvai, L. Mitkievi\xc4\x8dius kartu su Lenkijos diplomatiniu korpusu pasitrauk\xc4\x97 i\xc5\xa1 Lietuvos. Atsid\xc5\xabr\xc4\x97 Pary\xc5\xbeiuje._NEWLINE_Pranc\xc5\xabzijoje tapo Vyriausiojo \xc5\xa1tabo II skyriaus vadu. 1942\xc2\xa0m. bir\xc5\xbeelio 10 d. kariuomen\xc4\x97s vado gen. Vladislovo Sikorskio (lenk. W\xc5\x82adys\xc5\x82aw Sikorski) paskirtas I-osios tank\xc5\xb3 divizijos vado pavaduotoju. 1943\xc2\xa0m. sausio 22 d. buvo paskirtas lenk\xc5\xb3 atstovu Jungtiniame s\xc4\x85junginink\xc5\xb3 \xc5\xa1tabe (angl. Combined Allied Staff) prie Jungtinio \xc5\xa1tabo vad\xc5\xb3 komiteto (angl. Combined Chief of Staff) Va\xc5\xa1ingtone. \xc4\x96jo Vyriausiojo \xc5\xa1tabo vado pavaduotojo pareigas. Po Antrojo pasaulinio karo pasiliko Jungtin\xc4\x97se Amerikos Valstijose. \xc4\x8cia aktyviai dalyvavo lenk\xc5\xb3 kombatant\xc5\xb3 (buvusi\xc5\xb3 kari\xc5\xb3) veikloje, pasisakydavo Laisvosios Europos radijuje. Para\xc5\xa1\xc4\x97 knyg\xc5\xb3 apie Lenkijos kariuomen\xc4\x99 ir savo tarnyb\xc4\x85. Buvo apdovanotas du kartus Kry\xc5\xbeiaus ordinu, Aukso kry\xc5\xbeiumi u\xc5\xbe nuopelnus, Nepriklausomyb\xc4\x97s atgavimo de\xc5\xa1imtme\xc4\x8dio medaliu, 1918\xe2\x80\x931920\xc2\xa0m. karo atminimo medaliu, Tarps\xc4\x85junginiu medaliu \xe2\x80\x9eM\xc3\xa9daille Interalli\xc3\xa9e\xe2\x80\x9c.'